贈芮醫
作者：劉宰
朝代：宋

paragraphs: 乳母夜深紉故衣，針墮兒側姥不知。
兒膚受針口啼哭，展轉無眠針入肉。
明日啼聲甚夜來，問兒疾苦誰能猜。
拊摩忽到傷針處，兒啼欲絕姥方悟。
醫師睨視了無策，鄰母驚嗟悉來覩。
羣兒竊聽聞，肩竦毛髮豎。
芮生昻然來，自言醫此屢。
探懷出良藥，布指揣針路。
斯須穎脫出，肌理自如故。
嗟哉此神術，小試輒如許。
我聞在昔陳留市，刀鑷工中人避世。
至今山谷後山詩，明月夜光光照地。
又聞宋人有藥手不龜，世世澼絖無贏貲。
客得其方說吳主，大敗越師因胙土。
方今北境猶多虞，萬金良藥時所須，汝胡不往此踟躕。
芮生莞爾笑，倖利吾所誚。
喟彼陳留翁，異世或同調。